དབལ་ཤུལ་གསེར་རྟ།
ལྡོང་དབལ་སེ་སྐྱབས་ནས་བརྒྱུད་མདོ་སྨད་མགོ་ལོག་གསེར་རྟའི་དབལ་ཤུལ་དཔོན་ཚང་གི་བྱུང་རབས།
རུས་མཛོད་མེ་ཏོག་སྐྱེད་ཚལ་ལམ། མགོ་ལོག་རུས་མཛོད་མཚོ་སྔོན་དཔར་མའི་ཤོག་ངོས་༦༣་པའི་ཐིག་ཕྲེང་༡༢་པར། ཚེ་རྒྱལ་ཕྱུག་ལ་བུ་མོ་གཅིག་གཉིས་ལས་མེད་དུས། སོག་པོའི་རྒྱལ་པོ་ལ་མགོ་མ་བཏགས་པས། སོག་པོའི་གཡོ་ཐབས་ཀྱིས་དབལ་ཤུལ་འབུམ་སྐྱབས་ཡག་དང་ཞང་ཚན་གཉིས་ཀ་བཙོན་དུ་བཟུང་ཡང་ད་རུང་མགོ་མ་བཏགས་ནས་སོག་ཡུལ་དུ་ཁྲིད་དེ། བཙོན་ཞབས་ནས་རྐང་ལྕགས་བཅས་ཐལ་སྐེ་ལ་ཀོ་བ་མཉེད་བྱེད་བཅུག་ལ་ལོ་གསུམ་ཡིན་དུས་ཞང་བོ་ནས། ད་ནི་མགོ་བཏགས་ནས་བདག་རྐྱེན་བཟང་པོ་རེ་ལེན་ནས་ཡུལ་དུ་སོང་ན་མྱི་ཁ་མེད་ཟེར་བར། ད་རུང་ལོ་གཅིག་ཙམ་དུ་བསྡད་ན་མགོ་མི་བཏགས་ནས་ཤོར་ཐབས་འདྲ་ཡོད་སྲིད་ཟེར་ནས་བསྡད་པའི་ཉིན་རྣམས་སུ་ཐེ་ཇི་ཆུང་བ་རྣམས་ཀྱིས་རྩེ་ཞོར་དུ་བཙོན་པ་རྣམས་ལ་ཁ་ངན་ལག་རྩེད་བྱེད་དེ། མདའ་ཆུང་གཞུ་ཆུང་གིས་ཁ་ངོ་ལའང་འཕེན་པར། ཚེ་རྒྱལ་ཕྱུག་ནས། ཨ་ཞང་ལགས། ད་ནི་ཤི་ན་དགའ་འདུག་ཟེར་ནས་ཁྲོ་ལངས་དུས། ཨ་ཞང་ནས། དེ་འདྲ་མ་ཟེར་སྐྱོན་མེད། མིག་ནང་ཚོ་ལ་མ་བརྒྱབ་ན་དེ་རེད། ཁྲོ་ལངས་དགོས་མེད། ཡང་ན་མགོ་བཏགས་རན། ལར་ད་ཙམ་ན་མགོ་ལོག་དབལ་ཤུལ་ཐམས་ཅད་ཀྱིས་མགོ་སོག་པོ་ལ་ཤོར་ཡོད་བསམ་ཟེར་བར། ཉིན་གཅིག་ཨི་ཏི་ཁ་ཐེ་ཅི་ཟེར་བ་ལ། ཁྱོད་ཚུར་བདག་ལ་འཕོངས་དང༌ང་ཡི་མིག་ནང་འདིར་གཅིག་ཨེ་ཕོག་ལྟ་ཟེར་ནས། མིག་བསྟན་དེ་ཐེ་ཇི་ཚུར་བཏུད་པར་ཐག་ཉེ་སྐབས། དབྱུག་པས་ཐེ་ཇིའི་མགོ་ལ་བརྒྱབ་ནས་ཐེ་ཇི་བསད་པར། སོག་པོ་རྣམས་བརྒྱུགས་ནས་འོང་བར། འབུམ་སྐྱབས་ཡག་ནས་ང་རང་ཡིན་ཟེར་བར། ཚེ་རྒྱལ་ཕྱུག་ནས་ང་རང་ཡིན་ཟེར་ཏེ། ཧོས་ཤོས་ཁ་ཤི་ཁ་ཡང་བསད་པས། ཚེ་རྒྱལ་ཕྱུག་ངན་གསོད་བྱས། འབུམ་སྐྱབས་ཡག་གི་དེའི་ལོ་གཅིག་གི་སྣེ་ནས་ལག་པ་གཡས་ཀྱི་གོང་མོ། སྲིན་ལག མཐེའུ་ཆུང་གསུམ་བཅད་ནས། རྒྱ་ནག་ཕོ་བྲང་དུ་ཁ་བསྐོར་ནས་སྤྱུགས་པར་ཟི་ཁྲོན་ཁྲིན་དུ་དང༌། རྒྱལ་རོང་བརྒྱུད་ནས་སླར་རང་ཡུལ་དུ་ཐོན་ནོ། །ཤུལ་ནས་མོ་བ་སེང་ཆུང་ཟེར་བས་ཇུ་ཐིག་གི་མོ་བཏབ་པར། དབལ་ཤུལ་འབུམ་སྐྱབས་ཡག་གི་མོ་མདུད་ནི། ས་མལ་སྤོས་ན་དོམ་མར་སྙེགས། །དགྲ་བླ་ཝེར་མ་རང་ཡུལ་ཐར། །ཟེར་བ་བབས་འདུག་པས། ཟེར་དཀའ་ཡང་མཐར་རང་ཡུལ་དུ་སླེབས་ཟེར། མགོ་ལོག་ཚེ་ཕྱུག་རྒྱལ་གྱི་མོ་མདུད་ནི། སྔོན་མོ་ཆུ་ཡི་དཀྱིལ་འཁོར་དུ། དམར་པོ་ཁྲག་གི་ཚ་ཚ་འཕྲོ། ཞེས་ཐར་རྒྱུ་མ་རེད་ཟེར་བས། དེའི་སྐབས་ཀྱི་གླུ་གཞས་ལ། ལྐོག་གྱུར་མངོན་སུམ་མཐོང་བ་མོ་སེང་མོ། ཤི་བོ་མངོན་སུམ་མཐོང་བ་ཆོས་རྗེས་སྤྱན། ཟེར་བ་ཆོས་རྗེ་གོ་རྒྱལ་དེ་ཁང་དམར་དུ་བཞུགས་ཡོད་པ། སྟོན་ཟླ་ར་བའི་ཉི་ཤུ་བཞིའི་ཉིན་པར་ཁང་ཐོག་ཏུ་ཁམས་སངས་ལ་བྱོན་ནས་ཡོང་བར། ཐང་ཤིང་རྩ་བར་སྐྱ་མི་འཁོར་གསུམ་སྒྲོག་པ། ཞྭ་ཡི་ཇ་ལ་དམར་སལ་ལེ་བ་ཞིག་ཐོན་ནས་ཞྭ་དེ་ཕུད་ནས་ཡར་བལྟས་པར། མགོ་ལོག་ཚེ་རྒྱལ་ཕྱུག་ཡིན། ང་སོག་པོས་བསད་ཚར་བ་ཡིན། ཨ་ཞང་ད་རུང་མ་བསད་ཚོད་ཡིན། ཁྱེད་ང་ཡི་ཡུལ་དུ་བྱོན་ལ་ང་ལ་ཆོས་ཀྱིས། ཟེར་ནས་ཡལ་སོང་བ་དང༌། ཁ་ཡུལ་བསོད་ནམས་ཁུ་ཚན་མངགས་ནས། ཚེ་རྒྱལ་ཕྱུག་འདས་ཚར་འདུག ང་རང་འོང་རྒྱུ་ཡིན་པས། དེ་ལུགས་ཆོས་བྱོས་དགེ་བླས་མཛོད་ཟེར་བས་བང་ཆེན་མངགས། དེ་ལུགས་མགོ་ལོག་ཚེ་རྒྱལ་ཕྱུག་ལ་རྗེས་ནས་ཆོས་དགེ་བྱས་ཏེ་ཁྲབ་དཀར་གཡུང་སྲུང་མ་དང༌། འབུལ་ཆེན་ཕུལ། ལྷ་ཞིང་སྟེང་ཞབས་སྒྲུབ་མཆོད་ཐེབས་སུ་ཕུལ་ལོ།། ཕྱིས་ནས་འབུམ་སྐྱབས་ཡག་ནས་ཉི་ཤུ་གསུམ་གྱི་དགོང་མོར་ཟངས་རྟ་སྐྱོན་ནས་བསད་པ་ཡིན་ཚུལ་བཤད་པས་ཆོས་རྗེས་མངོན་སུམ་དུ་མཐོང་ཟེར་རྒྱུ་དེ་ཡིན་ནོ། །ཞེས་དང༌། ཡང་དེ་ཉིད་ཀྱི་ཤོག་ངོས་༡༠༥་བའི་ཐིག་ཕྲེང༌༡༢་པར། དབལ་ཤུལ་སངས་རྒྱས་འབུམ་གྱི་བུ་ནི་དབལ་ཤུལ་འབུམ་སྐྱབས་ཡག་ཡིན། འདི་ནི་མི་ཤིན་ཏུ་དཔའ་རྩལ་ཆེ་ཞིང༌། ཁྱད་པར་མདའ་རྩལ་ལ་རྐྱེན་པས་གཞོན་ནུ་སྲིད་སྒྲུབ་ལྟ་བུ་དེ་ཡིན། འདི་དུས་ཀྱི་གླུ་གཞས་ལ། དབལ་ཤུལ་འབུམ་སྐྱབས་ཡག་གི་མདའ་ལོ་ལམ་དུ་འགྲོ། ཆོས་ཤུལ་འབུམ་ཞར་མའི་མདའ་ཟླ་ལམ་དུ་འགྲོ། ཟེར་བ་དེ་བྱུང༌། འདིའི་མདའ་རྩལ་ལ་སོག་པོ་ཨུ་མདོ་ཧའོ་ཐེན་བྱ་ཁྱུང་ལྦམ་མང་སྐྲག་ནས། བཙོན་ནས་གཏོང་དུས། ལག་གཡས་ཀྱི་གོང་མོ་དང༌། སྲིན་ལག མཐེའུ་ཆུང་རྣམས་བཅད། མཐེ་བོང་དང་འཛུབ་མོ་གཅོད་རྒྱུ་ལ་ཁོ་བློ་རྩལ་ཆེ་ནས་རྟེན་འབྲེལ་སྣ་ཚོགས་བསྒྲིགས་པས་སོག་པོའི་རྒྱལ་པོ་ཐུགས་དོགས་བྱུང་ནས་དེ་རྣམས་མ་བཅད་པར། དེ་ནས་བཟུང་མདའ་རྩལ་ཆུང་ཞིག་རྩེ་ནང་དུ་སོང་ཟེར། མི་ལྷ་རིགས་གཙང་སྦྲ་ཆེ་ལ་བསང་གསོལ་རྒྱུན་དུ་བྱེད་པ། རྨི་ལམ་གསལ་བ་ཞིག་དང༌དགྲ་བླ་ཤིན་ཏུ་ཆེ་བ་ཞིག་ཡིན། ལུང་བསྟན་ཞིག་ཏུ། ཤར་གྱི་ཕྱོགས་ནས་འབུམ་གྱི་མིང་ཅན་འབྱུང༌། །དམ་ཅན་སྦྲུལ་མགོ་ཅན་གྱི་རྣམ་འཕྲུལ་ཡིན། །བསྟེན་པར་ལ་ལར་ཕན་ཞིང་ལ་ལར་གནོད། །ལུས་དེ་བོར་ནས་རྨ་ཆེན་དྲུང་དུ་འགྲོ། །གསུངས་ཡོད་ཟེར་རོ། །ཞེས་སོགས་གསུངས།